
asupra propunerii legislative privind alocaţia de stat pentru naştere şi alocaţia de stat pentru creşterea copilului

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind alocaţia de stat pentru naştere şi alocaţia de stat pentru creşterea copilului, trimisă cu adresa nr.251 din 2 iunie 2003.


La întocmirea prezentului raport, Comisia a avut în vedere avizele primite de la Consiliul Legislativ şi de Comisia pentru buget, finanţe şi bănci, precum şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare alocaţia de stat pentru copii nou-născuţi, precum şi alocaţia de stat pentru creşterea copilului în vârstă de până la 2 ani, respectiv 3 ani în cazul copilului cu handicap, în vederea instituirii unui cadru normativ unitar în această materie, prin care să se concretizeze obligaţia statului de a asigura un regim social de protecţie şi asistenţă în realizarea drepturilor copiilor.
Comisia propune Plenului respingerea iniţiativei legislative din următoarele considerente:
1. Propunerea legislativă este întemeiată pe o idee conceptual greşită, beneficiara ajutorului de creştere a copilului fiind exclusiv mama. Or, în legislaţia europeană, ajutoarele sunt direcţionate fie spre copil (având în vedere principiul universalităţii), fie spre familie (având în vedere principiul egalităţii drepturilor celor doi părinţi, în raport cu copiii).

2. Dacă s-ar admite promovarea iniţiativei legislative, pe cale de consecinţă s-ar modifica o serie de legi organice (Legea nr.19/2000 privind sistemul public de pensii şi alte drepturi de asigurări sociale, Legea nr.416/2001 privind venitul minim garantat, Legea nr.519/2002 pentru aprobarea Ordonanţei de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, Legea asigurărilor sociale de sănătate nr.145/1997 etc) ceea ce ar avea un impact major asupra sistemelor respective.
Comisia recomandă Guvernului să accelereze procesul de reformă a sistemului integrat de asistenţă socială acordat familiei, în aşa fel încât să se aibă în vedere universalizarea acordării indemnizaţiei de creştere a copilului, indiferent de statutul de asigurat al mamei sau tatălui solicitant. În acelaşi timp, acordarea acestei indemnizaţii trebuie să aibă în vedere stimularea părinţilor care-şi găsesc un loc de muncă pentru a nu induce comportamente pasive faţă de muncă, dar a împlini şi dezideratul creşterii sporului demografic.


La dezbaterea acestei propuneri legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Marta Ţărnea – Secretar de stat în cadrul Ministerului Muncii, Solidarităţii Sociale şi Familiei.
La lucrările comisiei au fost prezenţi 20 deputaţi, din totalul de 21 membri ai comisiei.

În urma dezbaterii propunerii legislative în şedinţele din 25 februarie şi 3 martie 2004, Comisia propune respingerea acesteia cu 7 voturi pentru şi 5 voturi împotrivă.

